PATVIRTINTA

Neringos gimnazijos direktoriaus 2024-08-27

įsakymu Nr.5V- 35

# NERINGOS GIMNAZIJA

# 

# GYVENAMŲJŲ PATALPŲ NAUDOJIMO VIDAUS TVARKOS TAISYKLĖS (MOKINIŲ)

**I SKYRIUS**

**BENDROSIOS NUOSTATOS**

* 1. Šios Neringos gimnazijos gyvenamųjų patalpų naudojimo vidaus tvarkos taisyklės (toliau – „**Taisyklės**“) reglamentuoja Neringos gimnazijos mokinių naudojimosi Neringos gimnazijos gyvenamosiomis patalpomis (toliau – „**Gyvenamosios patalpos**“) tvarką, šiose Gyvenamosiose patalpose gyvenančių mokinių, jų atstovų teises, pareigas ir atsakomybę.
  2. Neringos gimnazijos (toliau – „**Gimnazija**“) mokiniai, kurių gyvenamoji vieta yra ne Neringos savivaldybėje, tokių mokinių tėvų (įtėvių, globėjų, rūpintojų) prašymu gali būti apgyvendinami Gimnazijos Gyvenamosiose patalpose.
  3. Mokiniai, gyvenantys Gyvenamosiose patalpose, maitinami vadovaujantis Apmokėjimo už maitinimą mokinių, gyvenančių bendrojo ugdymo mokyklos bendrabutyje, tvarkos aprašo, patvirtinto Lietuvos Respublikos švietimo ir mokslo ministro priimtu 2005 m. sausio 17 d. įsakymu Nr. ISAK-59 „Dėl Apmokėjimo už maitinimą mokinių, gyvenančių bendrojo lavinimo mokyklos bendrabutyje, tvarkos aprašo patvirtinimo“ (2011 m. rugsėjo 6 d. įsakymo Nr. V-1642 redakcija), mokiniams ir jų tėvams (įtėviams, globėjams, rūpintojams) apmokant Gimnazijai už mokiniams teikiamas maitinimo paslaugas.

# II SKYRIUS

# APGYVENDINIMO IR GYVENIMO GYVENAMOSIOSE PATALPOSE TVARKA

* 1. Gimnazija užtikrina, kad Gimnazijos mokiniams būtų sudarytos tinkamos gyvenimo, mokymosi ir poilsio sąlygos Gyvenamosiose patalpose.
  2. Mokinių apgyvendinimą Gyvenamosiose patalpose ir supažindinimą su šiomis Taisyklėmis bei kitais vidaus tvarką Gyvenamosiose patalpose nustatančiais dokumentais organizuoja Gyvenamųjų patalpų auklėtojai ir kiti Gimnazijos darbuotojai.
  3. Kiekvienas mokinys, prieš pradėdamas gyventi Gyvenamosiose patalpose, privalo pats perskaityti ir susipažinti tiek su šiomis Taisyklėmis, tiek su jose nurodyta dienotvarke, priešgaisrinės saugos reikalavimais bei pasirašyti tam skirtuose instruktažų žurnaluose. Taip pat kiekvienas mokinys, prieš pradėdamas gyventi Gyvenamosiose patalpose, privalo kartu su tėvais (įtėviais, globėjais, rūpintojais) ar vienu iš jų perskaityti, susipažinti bei pasirašyti Gyvenamųjų patalpų ir jose esančių kilnojamųjų daiktų perdavimo – priėmimo akte. Už šiose Taisyklėse nustatytų pareigų iš mokinio pusės tinkamą įvykdymą ir už kilusią žalą dėl pareigų nevykdymo ar netinkamo vykdymo yra solidariai atsakingas kiekvienas mokinys bei abu mokinio tėvai (įtėviai, globėjai, rūpintojai), nepriklausomai nuo to, kuris iš mokinio tėvų (įtėvių, globėjų, rūpintojų) pasirašytinai susipažino su šiomis Taisyklėmis bei su Gimnazija pasirašė Gyvenamųjų patalpų ir jose esančių kilnojamųjų daiktų panaudos sutartį.
  4. Už mokinių priežiūrą ir saugumą Gyvenamosiose patalpose dienos metu atsako Gyvenamųjų patalpų auklėtojai, nakties metu – naktinės auklės.
  5. Už kambaryje paliktus mokinio asmeninius daiktus ir (ar) kitą mokinio turtą, nepriklausomai nuo šio turto rūšies, paskirties, vertės ir kt., už tokio turto neišsaugojimą, sugadinimą, sunaikinimą ir kitokį neigiamą poveikį jam Gimnazija neatsako, išskyrus atvejus, jeigu dėl to bus nustatyta Gimnazijos ir (ar) Gimnazijos darbuotojų kaltė.
  6. Už materialinę žalą Gyvenamosioms patalpoms, jose esantiems baldams, apyvokos daiktams, kitam inventoriui, įrangai, įrengimams ir (ar) bet kokią kitą žalą Gyvenamosioms patalpoms, nepriklausomai nuo padarytos žalos rūšies, pobūdžio, dydžio ir kt., atsako žalą padaręs asmuo. Nesant galimybės nustatyti kaltininką, už padarytą žalą yra atsakingi visi to kambario gyventojai, kurie kartu su savo tėvais (įtėviais, globėjais, rūpintojais) privalo solidariai atlyginti tuo Gimnazijai padarytus visus nuostolius.
  7. Gyvenamųjų patalpų auklėtojai rūpinasi mokinių dienotvarkės laikymusi, esant reikalui, organizuoja pagalbos mokiniams teikimą, palaiko ryšį su mokinių tėvais (įtėviais, globėjais, rūpintojais), klasių vadovais, mokytojais, treneriais, pagalbos specialistais. Gyvenamųjų patalpų auklėtojai ir kiti Gimnazijos darbuotojai neatsakingi už Mokinių mokymosi Gimnazijoje rezultatus, pasiekimus popamokinėje veikloje. pamokų lankomumą, pamokų paruošimą, pasirengimą kontroliniams, egzaminams, kitų rūšių atsiskaitymams.
  8. Gyvenamosiose patalpose gyvenančių mokinių dienotvarkė (pirmadieniais – penktadieniais darbo dienomis), kuri mokiniams yra privaloma:

*7:20 – 7:40 val. kėlimasis, savitvarka;*

*7:40 – 8:00 val. pusryčiai;*

*8:00 – 8:20 val. pasiruošimas mokyklai;*

*8:30 – 15:15 val. pamokos;*

*16:00 – 19:00 val. laisvalaikis (išskyrus penktadienį);*

*19:00 – 20:20 val. namų darbų ruoša (išskyrus penktadienį);*

*20:20 – 21:00 val., savitvarka, vakarienė;*

*21:30 – 22:00 val. pasiruošimas miegui;*

*22:00 – 7:20 val. ramybės laikas, miegas.*

* 1. Mokinys įsipareigoja dienotvarkėje nustatytu laiku būti pamokose, nevėluoti į jas ir neišeiti iš pamokų anksčiau pamokų tvarkaraštyje nustatyto laiko, nebent Gimnazijos darbuotojai leis (nurodys) mokiniui elgtis kitaip.
  2. Sugrįžęs į Gyvenamąsias patalpas po pamokų, būrelių ar kitos popamokinės veiklos, mokinys gali išeiti iš Gyvenamųjų patalpų laisvu laiku, jeigu yra Gimnazijos administracijai pateiktas išankstinis raštiškas tėvų (įtėvių, globėjų, rūpintojų) sutikimas, kad mokinys gali būti išleidžiamas iš Gyvenamųjų patalpų laisvu laiku, - tokiu atveju Gimnazija neatsako už mokinio saugumą.
  3. Mokinys turi teisę būti Gyvenamųjų patalpų kambaryje nuo 08.30 valandos iki 18.30 valandos (pirmadieniais – penktadieniais darbo dienomis) tik su sąlyga, jeigu nurodytu laiku jam nevyksta pamokos, būreliai ar kita popamokinė veikla (pagal tvarkaraštį ar dienotvarkę yra „langai“, pietų pertraukos), arba mokinys serga ir jo ligos požymūs yra akivaizdūs arba mokinio ligą patvirtina gydytojo pažyma.
  4. Mokiniui esant kambaryje ne ramybės laiku, kambarys nerakinamas. Mokiniui pažeidus šį reikalavimą, Gyvenamųjų patalpų auklėtojui, kitm Gimnazijos darbuotojui pareikalavus, kambario durys turi būti nedelsiant atrakintos.
  5. Prasidėjus ramybės laikui, mokinys gali užrakinti kambario duris, bet privalo iš durų spynos ištraukti raktą.
  6. Gyvenamųjų patalpų auklėtojas, naktinė auklė, kiti Gimnazijos darbuotojai turi teisę įeiti į mokinio kambarį (prieš tai pasibeldę), pasinaudodami atsarginiais raktais. Kilus įtarimui dėl pavojaus mokinio gyvybei, sveikatai arba kito mokinio ar kitų asmenų, esančių kambaryje, saugumui, kambario durys gali būti bet kada ir nedelsiant priverstinai atrakintos be mokinio ir (ar) jo tėvų (įtėvių, globėjų, rūpintojų) įsoėjimo, kitokio informavimo, jų sutikimo (leidimo).
  7. Jei mokinys savaitgaliui, valstybinių švenčių dienomis ir (arba) mokinių atostogų tikslu išvyksta iš Gyvenamųjų patalpų namo, jį privalo pasiimti tėvai (įtėviai, globėjai, rūpintojai), išskyrus atvejus, kai yra raštiškas tėvų (globėjų, rūpintojų) sutikimas, kad mokinys gali vykti namo savarankiškai, - tokiu atveju Gimnazija neatsako už mokinio saugumą.
  8. Savaitgaliais, valstybinių švenčių dienomis, mokinių atostogų metu, nevykstant treniruotėms, varžyboms, stovykloms, kitiems Gimnazijos renginiams, kuriuose mokiniai turi dalyvauti, mokiniai privalo išvykti į namus. Valstybinių švenčių dienomis mokiniai turi teisę likti Gyvenamosiose patalpose, jei šios dienos yra įsiterpusios tarp darbo dienų, ir dėl mokinio likimo Gyvenamosiose patalpose yra gautas mokinio tėvų (įtėvių, globėjų, rūpintojų) rašytinis prašymas.
  9. Savaitgaliais likti Gyvenamosiose patalpose turi teisę tik tie mokiniai, kurių deklaruota gyvenamoji vieta yra 100 km ir didesniu atstumu nuo Gimnazijos, ir kurių tėvai (įtėviai, globėjai, rūpintojai) yra pateikę tokį prašymą Gimnazijos administracijai, nurodant konkrečias buvimo Gyvenamosiose patalpose savaitgaliais dienas.
  10. Gimnazija valstybinių švenčių, mokinių atostogų ir savaitgalių dienomis neorganizuoja mokinių maitinimo, todėl juo privalo savarankiškai, savo jėgomis ir lėšomis pasirūpinti patys mokiniai bei mokinių tėvai (įtėviai, globėjai, rūpintojai).
  11. Asmenims yra leidžiama lankytis pas mokinius Gyvenamosiose patalpose, tokiems asmenims pateikus savo asmens tapatybę patvirtinantį dokumentą ir užsiregistravus pas Gyvenamųjų patalpų auklėtoją, nurodant, pas kurį konkrečiai mokinį bus lankomasi. Iki 20.00 valandos visi pašaliniai asmenys iš Gyvenamųjų patalpų privalo išeiti. Už trečiojo asmens elgesį ir visus neigiamus padarinius atsako to mokinio tėvai (įtėviai, globėjai, rūpintojai) ir mokinys, pas kurį toks asmuo atvyko (užsiregistravo, kaip atvykęs pas konkretų mokinį).
  12. Iš Gimnazijos pašalinti mokiniai į Gyvenamąsias patalpas neįleidžiami. Asmenys neįleidžiami ir pas drausminių nuobaudų turinčius Gimnazijos mokinius drausminės nuobaudos galiojimo laikotarpiu (kiekviena drausminė nuobauda galioja vienerius mokslo metus).
  13. Mokiniai, kurių mokymosi sutartis pasibaigė dėl sutartyje numatytų sąlygų ir (ar) buvo nutraukta Gimnazijos iniciatyva, privalo per **5 (penkias) kalendorines dienas** išsikraustyti iš Gyvenamųjų patalpų. Jei per nustatytą terminą mokinys neišsikrausto ir (ar) neišsineša visų savo asmeninių daiktų, Gimnazija turi teisę juos savo iniciatyva pašalinti iš kambario, atskirai mokinio, jo tėvų (įtėvių, globėjų, rūpintojų) apie tai neinformuojant ir neįsipareigojant šių daiktų kur nors sandėliuoti, saugoti bei pan.
  14. Neinformavęs Gyvenamųjų patalpų auklėtojo ir nepasirašęs Gyvenamąjų patalpų perdavimo-priėmimo (grąžinmo) akto, mokinys negali išsikraustyti iš Gyvenamųjų patalpų.
  15. Iš Gyvenamųjų patalpų išsikraustantis – tiek pasibaigus panaudos sutarčiai, tiek pasibaigus kiekvieniems mokslo metams – mokinys privalo palikti savo kambarį tinkamai išvalytą (kartu su išvalytais visais jame esančiais kilnojamaisiais daiktais), tvarkingą, tinkamos kokybės, atsižvelgiant į Gyvenamųjų patalpų ir jose esančių kilnojamųjų daiktų natūralų nusidėvėjimą, atlaisvintą nuo mokinio daiktų, grąžinti Gimnazijai patalynę ir kitą inventorių bei kambario raktus, su Gyvenamųjų patalpų auklėtoju ar kitu Gimnazijos įgaliotu atstovu pasirašant rašytinį Gyvenamųjų patalpų ir jose esančių kilnojamųjų daiktų perdavimo-priėmimo (grąžinimo) aktą.

**III SKYRIUS**

# GYVENAMŲJŲ PATALPŲ GYVENTOJŲ TEISĖS IR PAREIGOS

* 1. Gyvenamosiose patalpose gyvenančių mokinių rimties, saugumo, teisių ir laisvių apsauga rūpinasi Gyvenamųjų patalpų auklėtojai, naktinės auklės, kiti Gimnazijos darbuotojai, policija, Vaiko teisių apsaugos skyrius, kitos už vaikų ir mokinių teisinę apsaugą atsakingos įstaigos bei institucijos.
  2. **Mokinys turi teisę:**
     1. naudotis Gyvenamosiomis patalpomis, tame tarpe bendro naudojimosi patalpomis, ir jose esančiais baldais, apyvokos daiktais, kitu inventoriumi, esant būtinumui, ir Gimnazijos suteikiama patalyne (už papildomą mokestį);
     2. reikšti pastabas bei pasiūlymus dėl gyvenimo, mokymosi ir poilsio sąlygų gerinimo Gyvenamosiose patalpose, Gimnazijos darbuotojų darbo, tvarkos ir švaros bendrose Gyvenamųjų patalpų erdvėse, kambarių ir jose esančių daiktų remonto;
     3. esant reikalui, gauti Gimnazijoje psichologinę ir socialinę pedagoginę pagalbą;
     4. kambaryje turėti ir laikyti nuosavą kompiuterį, kitas tiesiogiai su mokymosi procesu Gimnazijoje susijusias priemones bei reikmenis;
     5. priimti kambaryje trečiuosius asmenis iki 20.00 valandos vakaro, tokius asmenis iš anksto registruojant pas Gyvenamųjų patalpų auklėtoją;
     6. prasižengęs mokinys turi teisę laiku gauti informaciją apie numatomą jo elgesio svarstymą Gimnazijos vaiko gerovės komisijoje ir dalyvauti posėdyje, svarstant jo elgesį.
  3. **Mokinys privalo:**
     1. prieš pradėdamas naudotis Gyvenamosiomis patalpomis, kartu su vienu iš tėvų (įtėvių, rūpintojų, globėjų) pasirašyti Gyvenamųjų patalpų panaudos sutartį ir Gyvenamųjų patalpų perdavimo-priėmimo aktą, o, panaudos sutarčiai pasibaigus ir (ar) grąžinus Gyvenamąsias patalpas Gimnazijai dėl to, kad pasibaigė moklo metai, - ir Gyvenamųjų patalpų perdavimo-priėmimo (grąžinimo) aktą;
     2. laikytis šių Taisyklių, kitų Gimnazijos vidaus teisės aktų, higienos, švaros, saugos, priešgaisrinės saugos reikalavimų, rimties ir ramybės nuo 22.00 valandos vakaro iki 07.00 valandos ryto;
     3. laikytis visuomenės priimtų gyvenimo normų, mandagiai elgtis, nekelti triukšmo, nepažeidinėti Gyvenamosiose patalpose gyvenančių kitų mokinių ir dirbančių darbuotojų teisių bei teisėtų interesų, jų neįžeidinėti, nevartoti necenzūrinių žodžių ir nepadorių gestų, negrasinti, nesityčioti, nenaudoti psichologinio ir (ar) fizinio smurto;
     4. Gimnazijos darbuotojams įpareigojus, per nustatytą terminą raštu paaiškinti savo elgesio priežastis, įskaitant, bet neasiribojant, tais atvejais, kai mokinys yra įvykusio incidento dalyvis ir (ar) liudininkas;
     5. palaikyti švarą ir tvarką Gyvenamosiose patalpose, savo kambaryje bei Gimnazijos teritorijoje. Gyvenamosiose patalpose gyvenantys mokiniai privalo valyti ir tvarkyti savo kambarį pagal budėjimo grafiką, o bendrojo naudojimo patalpas valo Gimnazijos darbuotojai;
     6. vykdyti Gyvenamųjų patalpų auklėtojų, naktinių auklių, kitų Gimnazijos darbuotojų, Gyvenamąsias patalpas ir jose gyvenančius mokinius prižiūrinčių asmenų nurodymus;
     7. neimti ir (ar) nenaudoti kitų asmenų higienos priemonių, bet kokių kitų daiktų;
     8. saugoti ir tausoti Gyvenamųjų patalpų, kambarių inventorių, visus juose esančius daiktus, taupiai vartoti elektros energijos, šilumos, vandens išteklius, suteiktas priemones, išeinant iš patalpų, išjungti šviesą, lygintuvą, nepalikti be priežiūros besikraunančio mobiliojo telefono, kompiuterio, kitų priemonų (ausinių ir kt.), išjungti bėgantį vandenį, nesant galimybės tai atlikti, - nedelsiant apie tai informuoti Gimazijos darbuotojus;
     9. grįžti į Gyvenamąsias patalpas ne vėliau kaip iki 20.00 valandos vakaro rudens, žiemos ir pavasario mėnesiais ir ne vėliau kaip iki 21.00 valandos vakaro vasaros mėnesiais. Vėliau turi teisę grįžti mokiniai tik po treniruočių, varžybų, iš namų, iš anksto raštu apie tai informavus Gyvenamųjų patalpų auklėtojus. Mokinys, kuris yra 18 metų amžiaus ir vyresnis, jei yra raštiškas jo tėvų, įtėvių ar kitų atstovų sutikimas, į Gyvenamąsias patalpas privalo grįžti iki 22.00 valandos vakaro;
     10. išvykdamas iš Gyvenamųjų patalpų į namus, sporto stovyklas, varžybas ar kt. savaitės viduryje arba savaitgalį, apie tai iš anksto raštu informuoti Gyvenamųjų patalpų auklėtojus;
     11. leisti Gyvenamųjų patalpų auklėtojams, naktinei auklei, kitiems Gimnazijos darbuotojams ir (ar) policijos darbuotojui(-ams) bet kuriuo paros metu užeiti į kambarį, dėl to nesant mokinio ir (ar) jo atstovų, tėvų (įtėvių, globėjų, rūpintojų) išankstinio įspėjimo, kitokio informavimo, sutikimo (leidimo);
     12. išeinant iš Gyvenamųjų patalpų, kambario raktą palikti pas Gimnazijos budėtoją arba Gyvenamųjų patalpų auklėtoją.
  4. **Mokiniui draudžiama:**
     1. tyčiotis iš kitų Gyvenamosiose patalpose gyvenančių mokinių, Gimnazijos darbuotojų, bet kokių kitų asmenų, juos įžeidinėti, menkinti, kurstyti prieš juos neapykantą, diskriminaciją, naudoti prieš juos bet kokių apraiškų psichologinį ir (ar) fizinį smurtą, jėgą, naudoti fizinį pasipriešinimą prieš Gyvenamųjų patalpų auklėtojus, naktines aukles, kitus Gimnazijos darbuotojus;
     2. Gyvenamosiose patalpose turėti, laikyti, vartoti, pardavinėti, dalinti, kitaip platinti, gaminti alkoholinius gėrimus, tabako gaminius, elektronines cigaretes bei jų papildus, narkotines ir (ar) psichotropines medžiagas, kitas svaiginančias ir (ar) psichiką veikiančias medžiagas, receptinius vaistus, jei juos vartoti nėra paskyręs gydytojas, grįžti į Gyvenamąsias patalpas neblaiviam ir (ar) bet kaip kitaip apsvaigusiam;
     3. turėti daiktų, kurie gali kelti grėsmę paties mokinio ir (ar) kitų asmenų gyvybei, sveikatai, saugumui: bet kokios rūšies ir kategorijos ginklų, šaudmenų, sprogmenų, sprogstamųjų medžiagų, kt. (įskaitant ir savadarbius ginklus, sprogmenis ir pan.), bet kokio saugumo lygio petardų, lazerinių žibintuvėlių, kitų pavojingų aštrių daiktų (medicininių adatų, peilių, durklų, kirvių, kt.), išskyrus maisto gamybai skirtus virtuvės įrankius;
     4. savavališkai pasisavinti svetimą (Gimnazijos ir (ar) kitų asmenų) turtą;
     5. turėti, laikyti azartinius žaidimus, žaisti azartinius žaidimus;
     6. laikyti gyvūnus;
     7. savavališkai atlikti bet kokius Gyvenamųjų patalpų, jose esnčių kilnojamųjų daiktų, baldų, apyvokos daiktų, įrangos, įrengimų remonto ir (ar) keitimo darbus be Gimnazijos rašytinio sutikimo, įskaitant, bet neapsiribojant: keisti ar įmontuoti papildomą durų spyną, ant durų, sienų tvirtinti lentynas, paveikslus, klijuoti plakatus, piešti piešinius ant sienų, gręžtis skyles sienose, kitaip pažeisti jų paviršių, gadinti ar keisti Gyvenamųjų patalpų konstrukcijas, inventorių, inžinerinę, interneto, elektros įrangą, instaliacijas bei kt.;
     8. naudoti elektrinius šildymo prietaisus, kambaryje turėti šaldytuvą, mikrobangų krosnelę, elektrinę viryklę;
     9. savavališkai persikelti į kitą kambarį ir (ar) pernešti į kitą kambarį inventorių, perkelti ar perstumti baldus kambaryje, statyti baldus vienas ant kito, išnešti baldus iš kambario;
     10. kambariuose ir bendrojo naudojimo patalpose naudoti atvirą ugnį;
     11. esant kambaryje, laikyti plačiai atvertus langus (langai gali būti atlenkti tik vertikaliai, t. y. praveriant viršų);
     12. vestis pašalinius asmenis į Gyvenamąsias patalpas, jų neužregistravus pas Gyvenamųjų patalpų auklėtoją;
     13. nuo 21.30 valandos vakaro būti ne savo kambaryje;
     14. būti svetimame kambaryje, nesant to kambario gyventojui ir (ar) be jo sutikimo;
     15. triukšmauti ir garsiai leisti muziką;
     16. šiukšlinti savo kambaryje, taip pat bendro naudojimo patalpose, jose palikti iš kambario išneštas buitines atliekas, nešvarius indus ir (ar) bet kokį kitą inventorių. Buitines atliekas, kitas šiukšles mokinys privalo periodiškai, bet ne rečiau kaip vieną kartą per savaitę, išnešti ir iškratyti į reikiamus konteinerius (rūšiuojant šiukšles), esančius Gimnazijos teritorijoje;

# IV SKYRIUS

# MOKINIO DAIKTŲ PATIKRINIMAS

* 1. Jeigu Gyvenamųjų patalpų auklėtojui, naktinei auklei, kitam Gimnazijos darbuotojui ir (ar) Gyvenamąsias patalpas aptarnaujančiam personalui kyla pagrįstų įtarimų, kad mokinys gali turėti draudžiamų ir (ar) pavojingų daiktų, tokie asmenys nedelsiant apie tai informuoja Gimnazijos administraciją ir (ar) socialinį pedagogą.
  2. Gyvenamųjų patalpų auklėtojas ir socialinis pedagogas arba Gimnazijos direktoriaus įgaliotas kitas asmuo turi teisę prašyti mokinio parodyti jo turimus daiktus. Mokinio daiktai negali būti tikrinami, negavus mokinio žodinio sutikimo ir (ar) jam nedalyvaujant. Mokinio žodinis sutikimas ir (ar) mokinio daiktų patikrinimo procesas bei jo rezultatai gali būti fiksuojami vaizdo ir (ar) garso įrašymo priemonėmis, o padaryti vaizdo ir (ar) garso įrašai gali būti perduodami tik Gimnazijos administracijai, policijai, Vaiko teisių apsaugos skyriui, kitoms už vaikų ir mokinių teisinę apsaugą atsakingoms įstaigoms bei institucijoms teisės aktų nustatyta tvarka.
  3. Jeigu mokinys sutinka parodyti turimus daiktus, parodymo metu turi dalyvauti mažiausiai du Gimnazijos darbuotojai, esant galimybei, vienas iš jų – socialinis pedagogas. Paaiškėjus, kad mokinys turi pavojingų ir (ar) draudžiamų daiktų, apie tai nedelsiant informuojami mokinio tėvai (įtėviai, globėjai, rūpintojai) arba bent vienas iš jų ir, esant būtinybei, teritorinė policijos įstaiga, Vaiko teisių apsaugos skyrius, kitos už vaikų ir mokinių teisinę apsaugą atsakingos įstaigos bei institucijos, esant būtinumui, mokiniui kviečiama medicininė pagalba ir kt.
  4. Jei mokinys nesutinka parodyti turimų daiktų, apie įtarimus dėl pavojingų ir (ar) draudžiamų daiktų turėjimo nedelsiant informuojami mokinio tėvai (įtėviai, globėjai, rūpintojai) arba bent vienas iš jų. Mokinio tėvai (įtėviai, globėjai, rūpintojai) kviečiami kaip įmanoma skubiau atvykti į Gyvenamąsias patalpas. Jiems negalint ir (ar) nesutikus atvykti, ir (ar) neatvykus nustatytu laiku, taip pat esant būtinybei, apie įtarimus dėl pavojingų ir (ar) draudžiamų daiktų turėjimo nedelsiant informuojama teritorinė policijos įstaiga. Vaiko teisių apsaugos skyrius, kitos už vaikų ir mokinių teisinę apsaugą atsakingos įstaigos bei institucijos, esant būtinumui, mokiniui kviečiama medicininė pagalba ir kt.
  5. Kol atvyks dėl mokinio daiktų patikrinimo iškviesti asmenys, mokinys negali būti paliekamas be priežiūros – jis turi būti prižiūrimas Gimnazijos socialinio pedagogo ir (ar) kito asmens.

# V SKYRIUS

# ATSAKOMYBĖ UŽ TAISYKLIŲ NESILAIKYMĄ

* 1. Už šių Taisyklių pažeidimus Gyvenamosiose patalpose gyvenantiems mokiniams Gimnazijos direktoriaus įakymu gali būti skiriamos tokios drausminės nuobaudos, prieš tai pareikalavus mokinio rašytinio pasiaiškinimo (drausminės nuobaudos skyrimas galimas ir negavus mokinio rašytinio paaiškinimo):
     1. ***Pirmą kartą*** pažeidus bet kurią taisyklę, nustatytą **Taisyklių 3.4.5. – 3.4.16 papunkčiuose**, – mokiniui per 1 (vieną) mėnesį laiko nuo pažeidimo padarymo ar jo paaiškėjimo dienos gali būti skiriamas Gyvenamųjų patalpų auklėtojo ar kito Gimnazijos darbuotojo žodinis įspėjimas; ***antrą kartą*** pažeidus tą pačią taisyklę, – apie mokinio padarytą pažeidimą per 1 (vieną) mėnesį laiko nuo pažeidimo padarymo ar jo paaiškėjimo dienos elektroniniu paštu ar įrašant įrašą elektroniniame dienyne gali būti raštu informuojami mokinio tėvai (įtėviai, globėjai, rūpintojai); ***trečią kartą*** pažeidus tą pačią taisyklę, – per 1 (vieną) mėnesį laiko nuo pažeidimo padarymo ar jo paaiškėjimo dienos gali būti atliekamas pakartotinis mokinio supažindinimas (raštu) su šiomis Taisyklėmis, Gyvenamųjų patalpų auklėtojas surašo Mokinio netinkamo elgesio gyvenamosiose patalpose aktą, kurį perduoda socialiniam pedagogui, ir apie tai informuoja mokinio tėvus (įtėvius, globėjus, rūpintojus) elektroniniu paštu ar įrašu elektroniniame dienyne;
     2. Mokiniui ***tą pačią taisyklę pažeidus*** ***tris kartus****,* mokinio elgesys taip pat gali būti svarstomas Gimnazijos vaiko gerovės komisijoje;
     3. Mokiniui bent vieną kartą pažeidus bet kurią taisyklę, nustatytą Taisyklių **3.4.1. – 3.4.4. papunkčiuose**, Gyvenamųjų patalpų auklėtojas per 1 (vieną) mėnesį laiko nuo pažeidimo padarymo ar jo paaiškėjimo dienos pareikalauja mokinio rašytinio paaiškinimo ir gali surašyti Mokinio netinkamo elgesio gyvenamosiose patalpose aktą, kurį perduoda Gimnazijos socialiniam pedagogui, bei apie tai informuoja mokinio tėvus (įtėvius, globėjus, rūpintojus) elektroniniu paštu ar įrašu elektroniniame dienyne. Atsižvelgiant į pažeidimo sunkumą, toks mokinio elgesys gali būti svarstomas Gimnazijos vaiko gerovės komisijoje;
     4. Jei mokinio padarytas pažeidimas turi administracinio nusižengimo arba nusikalstamos veikos požymių, apie mokinio padarytą pažeidimą nedelsiant informuojama policija bei kitos kompetentingos institucijos;
     5. Mokiniui tris kartus pažeidus tą pačią taisyklę, nustatytą **Taisyklių 3.4.5. – 3.4.16 papunkčiuose** arba bent vieną kartą pažeidus bet kurią taisyklę, nustatytą šių Taisyklių **3.4.1. – 3.4.4. papunkčiuose,** Gimnazija turi per 1 (vieną) mėnesį laiko nuo pažeidimo padarymo ar jo paaiškėjimo dienos pareikalauti mokinio rašytinio paaiškinimo ir turi teisę nutraukti Neringos gimnazijos gyvenamųjų patalpų panaudos sutartį bei įpareigoti mokinį išsikraustyti iš Gyvenamųjų patalpų ne vėliau kaip per 5 (penkias) kalendorines dienas nuo rašytinio pranešimo apie sutarties nutraukimą išsiuntimo mokiniui ir vienam iš jo tėvų (įtėvių, globėjų, rūpintojų) elektroniniu paštu dienos.
  2. Mokinys šalinamas iš Gyvenamųjų patalpų Gimnazijos direktoriaus įsakymu, apie tai elektroniniu paštu pranešus tokio mokinio tėvams (įtėviams, globėjams, rūpintojams).
  3. Jei iš Gyvenamųjų patalpų pašalintas mokinys negrąžina inventoriaus, kitų daiktų, patalynės (jeigu ji buvo mokiniui suteikta) ir nustatytu terminu neišsikrausto iš Gyvenamųjų patalpų ar toliau neteisėtai lankosi Gyvenamosiose patalpose be Gimnazijos leidimo, Gimnazija turi teisę tokį mokinį pašalinti iš Gimnazijos.

# VI SKYRIUS

# BAIGIAMOSIOS NUOSTATOS

* 1. Šios Taisyklės gali būti keičiamos, papildomos mokinių, mokinių tėvų (įtėvių, globėjų, rūpintojų), Gyvenamųjų patalpų auklėtojų, kitų Gimnazijos darbuotojų teikimu.
  2. Taisykles ir jų pakeitimus tvirtina Gimnazijos direktorius.
  3. Taisyklės įsigalioja jas patvirtinus Gimnazijos direktoriaus įsakymu.
  4. Taisyklės, taip pat jų pakeitimai ir papildymai yra viešai skelbiami Gimnazijos tinklalapyje, kurio adresas: <https://neringosgimnazija.lt/>, bei Gyvenamųjų patalpų skelbimų lentoje.

**SU TAISYKLĖMIS SUSIPAŽINAU IR SUTINKU LAIKYTIS:**

|  |  |  |
| --- | --- | --- |
| **Eil. Nr.** | **Mokinio vardas, pavardė, parašas, data** | **Mokinio vieno iš tėvų (įtėvių, globėjų, rūpintojų) vardas, pavardė, parašas, data** |
|  |  |  |
|  |  |  |
|  |  |  |
|  |  |  |
|  |  |  |
|  |  |  |